b'\n_START_ARTICLE_\nSven Johannesen\n_START_PARAGRAPH_\nSven Christian Johannesen (10. juni 1923 \xe2\x80\x93 2. december 1943) var en dansk modstandsmand._NEWLINE_Han var ansat p\xc3\xa5 Scandia i Randers og var medlem af Randers Konservativ Ungdom og Randers Terr\xc3\xa6nsportsforening under ledelse af adjunkt Kaj Hoff. Han deltog i illegalt bladarbejde i Randers, og blev juli 1943 gruppef\xc3\xb8rer for to sabotagegrupper. Han deltog 17. november 1943 i spr\xc3\xa6ngningen af Lang\xc3\xa5broerne, Lang\xc3\xa5brospr\xc3\xa6ngningerne. Johannesen blev arresteret i sit hjem af Gestapo den 17. november 1943, og den 24. november 1943 blev der ved tysk krigsret i \xc3\x85rhus afsagt d\xc3\xb8dsdom over ham. Han blev henrettet ved skydning den 2. december 1943 og begravet p\xc3\xa5 Kallesm\xc3\xa6rsk Hede Husbjerg Klit ved Oksb\xc3\xb8l. Efter befrielsen overf\xc3\xb8rt til Mindelunden p\xc3\xa5 Randers Nordre Kirkeg\xc3\xa5rd. Sv. Johannesens afskedsbrev n\xc3\xa5ede aldrig frem til for\xc3\xa6ldrene. Gestapo fandt det \xc3\xa5benbart for patriotisk. Men det lykkedes direkt\xc3\xb8r Kj\xc3\xa6r, R\xc3\xb8de Kors, \xc3\x85rhus, at f\xc3\xa5 tilladelse til at se sagens dokumenter og herfra afskrev han brevets slutning til for\xc3\xa6ldrene \xe2\x80\x93 bl.a.:_NEWLINE_\xc2\xbbK\xc3\xa6re stakkels Far og Mor. Nu vil jeg sige jer, Far og Mor, saa mange Tak for alt, hvad I har gjort for mig. Jeg ved, jeg mange Gange har gjort jer ondt, og det beder jeg nu om Tilgivelse for. \xe2\x80\x93 Det har v\xc3\xa6ret en dejlig Barndom, jeg har haft. Jeg ved nu, at I har gjort jeres yderste for, at jeg skulle have det godt og komme frem i Verden. \xe2\x80\x93 Jeg kan d\xc3\xb8 rolig. Jeg har lige v\xc3\xa6ret til Altergang. Guds Vilje ske.\xc2\xab\xc2\xa0\xe2\x80\x93 For\xc3\xa6ldrene fik dog en skriftlig hilsen bag p\xc3\xa5 et frim\xc3\xa6rke, han havde haft hos sig i f\xc3\xa6ngslet, havde han skrevet kongens valgsprog\xc2\xa0\xc2\xbbMin Gud, mit Land, min \xc3\x86re\xc2\xab'